ໃຫ້ກຽດເຂົ້າຮ່ວມພິທີໃນຄັ້ງນີ້ມີທ່ານ ວິໄຊ ບັນດານຸວົງ ລັດຖະມົນຕີຊ່ວຍວ່າການກະຊວງ ພາຍໃນ, ພ້ອມດ້ວຍຄະນະກຳມະການສະພາບໍລິຫານກອງທຶນປະກັນສັງຄົມແຫ່ງຊາດ, ຫົວໜ້າກົມ, ຮອງຫົວໜ້າກົມ ອ້ອມຂ້າງກະຊວງ ຮສສ, ພະນັກງານວິຊາການ ອປລ, ອປສ, ສື່ມວນຊົນ ແລະ ແຂກທີ່ຖືກເຊີນຈາກພາຍນອກເຂົ້າຮ່ວມທັງໝົດ 120 ກວ່າຄົນ.
ພາຍຫຼັງຄະນະຈັດຕັ້ງໄດ້ກ່າວຈຸດປະສົງ ແລະ ສະເໜີແຂກແລ້ວຜູ້ອຳນວຍການ ອປລ ແລະ ອປສ ໄດ້ຂື້ນລາຍງານການຈັດຕັ້ງປະຕິບັດວຽກງານຂອງສອງອົງການຜ່ານມາໂດຍຫຍໍ້, ຈາກນັ້ນກໍ່ໄດ້ມີພິທີເຊັນມອບຮັບໜ້າທີ່ລະຫວ່າງທ່ານ ຄຳພວງ ອິນທະແສງ ຜູ້ອຳນວຍການອົງການປະກັນສັງຄົມແຫ່ງລັດ, ທ່ານ ປະສົງ ວົງຄຳຈັນ ຜູ້ອໍານວຍການອົງການປະກັນສັງຄົມພາກວິສາຫະກິດຜູ້ເກົ່າ ແລະ ທ່ານ ປະເດີມພອນ ສົນທະນີ ຜູ້ອຳນວຍການ ຫ້ອງການກອງທຶນປະກັນສັງຄົມແຫ່ງຊາດ. ຫ້ອງການກອງທຶນປະກັນສັງຄົມແຫ່ງຊາດຂຽນເປັນຕົວອັກສອນຫຍໍ້ວ່າ “ຫກປຊ” ເປັນຫົວໜ່ວຍວິຊາການລະດັບໜຶ່ງຂຶ້ນກັບກະຊວງແຮງງານ ແລະ ສະຫວັດດີການສັງຄົມ, ຊຶ່ງມີພາລະບົດບາດເປັນເສນາທິການໃຫ້ແກ່ຄະນະສະພາບໍລິຫານກອງທຶນປະກັນສັງຄົມແຫ່ງຊາດ ແລະ ພາຍໃຕ້ການຊີ້ນຳຂອງລັດຖະມົນຕີວ່າການກະຊວງແຮງງານ ແລະ ສະຫວັດດີການສັງຄົມ. ກອງທຶນປະກັນສັງຄົມແຫ່ງຊາດ (ກປຊ) ແມ່ນການໂຮມເອົາລະບົບປະກັນສັງຄົມພາກລັດຖະກອນ ແລະ ພາກວິສາຫະກິດເຂົ້າກັນ ເພື່ອເຮັດໃຫ້ກອງທຶນດັ່ງກ່າວເຕີບໃຫຍ່ຂະຫຍາຍຕົວ, ມີຄວາມເຂັ້ມແຂງທາງດ້ານແຫຼ່ງເງິນ ແລະ ເປັນການສົ່ງເສີມການລົງທຶນທີ່ຈະເຮັດໃຫ້ສະ ຖານະພາບທາງດ້ານການເງິນມີຄວາມໝັ້ນຄົງ ແລະ ຍືນຍົງຍິ່ງຂຶ້ນເພື່ອສາມາດຮັບປະກັນການສະໜອງເງິນອຸດໜູນປະກັນສັງຄົມ ໃນກໍລະນີຜູ້ປະກັນຕົນ ຫຼື ສະມາຊິກຄອບຄົວເກີດເຫດການໃດໜຶ່ງ ທີ່ພາໃຫ້ມີຄວາມສ່ຽງຕໍ່ການມີລາຍຈ່າຍເພີ່ມ ແລະ ໃນເວລາຂາດລາຍຮັບເຊັ່ນ: ປິ່ນປົວ ສຸຂະພາບໃນເວລາເຈັບປ່ວຍ, ອຸດໜູນປ່ວຍການໃນເວລາພັກວຽກຍ້ອນການເຈັບປ່ວຍ, ອອກລູກ ຫຼື ຫຼຸລູກ, ປະສົບອຸປະຕິເຫດແຮງງານ, ເປັນ ພະຍາດອາຊີບ ຫຼື ປະສົບອຸປະຕິເຫດອື່ນທີ່ເຮັດໃຫ້ມີການເສຍກຳລັງແຮງງານ ຫຼື ເສຍອົງຄະ, ວ່າງງານ, ບຳນານ, ເສຍຊີວິດ ແລະ ອຸດໜູນ ສະມາຊິກຄອບຄົວຂອງຜູ້ເສຍຊີວິດ. ກົດໝາຍວ່າດ້ວຍການປະກັນສັງຄົມ ສະບັບເລກທີ 34/ສພຊ, ລົງວັນທີ 26 ກໍລະກົດ 2013 ໄດ້ເລີ່ມຈັດ ຕັ້ງປະຕິບັດເດືອນ ຕຸລາ 2014 ເປັນຕົ້ນມາ, ໂດຍປະຕິບັດຕາມຄຳແນະນຳຂອງລັດຖະມົນຕີວ່າການກະຊວງແຮງງານ ແລະ ສະຫວັດດີການສັງຄົມ ສະບັບເລກທີ 2434/ຮສສ, ລົງວັນທີ 29 ກໍລະກົດ 2014 ກ່ຽວກັບການຈັດຕັ້ງປະຕິບັດກົດໝາຍສະບັບດັ່ງກ່າວ.